Budyšin (CRM/SN). Byrnjež wón hižo dawno w swojim ródnym měsće Budyšinje njebydlił, wostanje wón jemu dale swěrny: Solowy spěwar Ronald Hein. Do dosć znateje hudźbneje swójby w lěće 1974 so narodźiwši, dósta wón tu tež swoje dobre zakładne hudźbne wukubłanje a přeńdźe potom na studij do Drježdźan. Jako tenorowy bariton je přez lěta tež někotryžkuli serbski koncert wuspěšnje sobu wuhotował, a to wosebje z pianistku Lianu Bertók.
Mjeztym zwonka Łužicy bydlo, zarjaduje Ronald Hein kóždolětnje swójski komorny koncert jako interpret klasiskeho němskeho spěwa z klawěrnym přewodom na žurli Serbskeho muzeja. Tak wěnuje wón z wulkej swěru dale darmotnu hudźbnu hodźinu na wysokim niwowje kruhej swojich starych přećelow a dalšich zajimcow. Z nim spřećeleny Michał Cyž tute koncerty nahrawa.
szl_Latn szl_Latn